Thomas Møller Olsen tók formlega afstöðu til ákærunnar í dag . Hann lýsti yfir sakleysi sínu í báðum ákæruliðum.vísir / vilhelm Kolbrún Benediktsdóttir varahéraðssaksóknari segir breytta afstöðu Thomasar Møller Olsen til stórfellds fíkniefnalagabrots sem hann er ákærður fyrir , hafa komið sér nokkuð á óvart . Thomas , sem hefur játað brotið í yfirheyrslum lögreglu , lýsti yfir sakleysi sínu við þingfestingu málsins í Héraðsdómi Reykjaness í dag . Kolbrún segir í samtali við fréttastofu að væntanlega muni breytt afstaða mannsins skýrast við aðalmeðferð málsins , sem mun að öllum líkindum fara fram í næsta eða þarnæsta mánuði . Hún lagði fram ýmis gögn í málinu , meðal annars símagögn og geðheilbrigðisrannsókn . Kolbrún Benediktsdóttir varahéraðssaksóknari lagði í dag fram ný gögn í málinu ; símagögn og geðheilbrigðisrannsókn yfir Thomasi . Vísir / Valgarður Þá fór verjandi Thomasar fram á frest til þess að kynna sér gögnin og sagðist í framhaldinu ætla að meta það hvort hann skili inn greinargerð í málinu . Var fresturinn ákveðinn tvær vikur . Huldi andlit sittThomas Møller sætir ákæru fyrir morðið á Birnu Brjánsdóttur og stórfellt fíkniefnalagabrot en rúmlega 23 kíló af kannabisefnum fundust í káetu sem hann hafði til umráða í togaranum Polar Nanoq . Hann tók formlega afstöðu til ákærunnar í dag þar sem hann neitaði sök í báðum ákæruliðum . Thomas huldi andlit sitt undir teppi þegar lögreglumenn leiddu hann inn í dómsal klukkan 13 í dag . Hann tók teppið svo af sér þegar dómarinn gekk inn í salinn . Með honum var danskur túlkur sem túlkaði það sem fram fór í salnum . Þinghaldið var um það bil fimmtán mínútna langt . Thomas er sakaður um að hafa slegið Birnu ítrekað í andlit og höfuð , tekið hana kverkataki og hert kröftuglega að hálsi hennar í rauðri Kia Rio bifreið þann 14. janúar síðastliðinn . Þá hafi hann í framhaldinu varpað Birnu í sjó eða vatn með þeim afleiðingum að hún drukknaði . Birna hlaut af þessu höggáverka á andliti og höfði , auk þess sem hún nefbrotnaði , að því er segir í ákærunni . Thomas Moller Olsen var leiddur fyrir dómara í dag þar sem hann lýsti yfir sakleysi sínu .